internet vaartha 175 Views
న్యూఢిల్లీ : నష్టాల్లో కూరుకుపోయిన విద్యుత్‌ డిస్కంలను బైటపడేసేందుకు జారీచేస్తున్న బాండ్లు ఎంతో ఉపకరించేలా ఉన్నాయి. ప్రస్తుతఆర్థిక సంవత్సరంలోనే కేంద్ర విద్యుత్‌ శాఖ ఆధ్వర్యంలో 1.5 నుంచి 1.75లక్షల కోట్ల బాండ్లు జారీ అవుతాయని అంచనా. వీటినే ఉదయ్ బాండ్లుగా పిలుస్తున్నారు. విద్యుత్‌, బొగ్గు, సాంప్రదాయేతర ఇంధనవనరుల విభాగంలో రెండేళ్ల పనితీరు ప్రగతినివేదికపై మంత్రి పియూష్‌గోయల్‌ ఒక సదస్సులో ప్రసంగిస్తూ బాండ్ల ప్రస్తావన తెచ్చారు. గత ఆర్ధిక సంవత్సరంలోనే లక్షకోట్ల రూపాయల విలువైన బాండ్లను జారీచేసామన్నారు. కేంద్ర ప్రభుత్వం రుణ పరపతిపై ఆధారపడదని, ఈ రుణాలు కేవలం రాష్ట్ర డిస్కమ్‌లు, రాష్ట్ర ప్రభుత్వాలే చేస్తాయన్నారు. దేశీయంగానే రుణాలు తెచ్చుకుంటున్న ప్పటికీ గతఏడాది ఉద§్‌ు బాండ్లు లక్ష కోట్లవరకూ జారీచేసామన్నారు. డిస్కమ్‌లను ప్రైవేటీకరించిన రాస్ట్రాలను కూడా ఉదయ్ పథకంలో చేర్చేందుకు కొన్ని సవరణలు తెస్తున్నట్లు తెలిపారు. ఒడిశా ప్రభుత్వం ఉదయ్ లో పాల్గొంటామని, అయితే ఇందుకు కొన్ని సవరణలు అవసరం అవుతాయని కోరిందని పేర్కొన్నారు. మరోసారి కేబినెట్‌ సమావేశంలో ఈప్రస్తావన తెచ్చి ఒడిశా లాంటి రాష్ట్రాలను ఎలా ఆదుకోగలమో నిర్ణయిస్తామని అన్నారు. పదిరాష్ట్రాలు ఇప్పటికే ఈ పథకంలో చేరేందుకు సంతకాలుచేసాయని, ఎనిమిది రాష్ట్రాలు, ఒక కేంద్ర పాలిత ప్రాంతం కూడా అంగీకరంచినట్లు తెలిపారు. డిస్కమ్‌ల రుణభారం 4.37లక్షల కోట్లుగా ఉంది. ఈ పథకం కింద జారీచేసే బాండ్లు 75 శాతం రుణభరం తగ్గిస్తాయని పేర్కొన్నారు. మిగిలిన మొత్తం రాష్ట్ర ప్రభుత్వాల గ్యారంటీ బాండ్లతో భర్తీ అవుతుందన్నారు. రాజస్థాన్‌ప్రభుత్వం ఇప్ప టికే 37,350కోట్ల బాండ్లను జారీచేస్తే ఉత్తరప్రదేశ్‌ 24,332కోట్లు, హర్యానా 17,300 కోట్లు, పంజాబ్‌ 9860 కోట్లు బాండ్లు జారీచేసాయి. జార్ఖండ్‌ 6136 కోట్లు జారీచేస్తే జమ్ముకాశ్మీర్‌, బీహార్‌ రాష్ట్రాలు 2140 కోట్లు, 1553 కోట్లు చొప్పున బాండ్లు జారీచేసాయి. ఛత్తీస్‌గఢ్‌ ప్రభుత్వపరంగా 870 కోట్ల బాండ్లు ఈస్కీం కింద జారీచేసి రుణభారాన్ని తగ్గించుకునేందుకు కృషి చేసింది.